Meddelelse om indledning af en fremskyndet fornyet undersøgelse af Rådets forordning (EF) nr. 2164/98 om indførelse af en endelig udligningstold på importen af visse bredspektrede antibiotika med oprindelse i Indien

(2003/C 102/03)

Kommissionen har modtaget en anmodning om en fremskyndet fornyet undersøgelse i henhold til artikel 20 i Rådets forordning (EF) nr. 2026/97(1), i det følgende benævnt "grundforordningen", ændret ved forordning (EF) nr. 1973/2002(2) vedrørende import af visse bredspektrede antibiotika med oprindelse i Indien, der er pålagt en endelig udligningstold ved Rådets forordning (EF) nr. 2164/98(3).

1. Anmodning om fornyet undersøgelse

Ansøgningen blev indgivet af den eksporterende producent i Indien Nestor Pharmaceuticals Limited, i det følgende benævnt "ansøgeren".

2. Vare

Den vare, der er omfattet af undersøgelsen, er amoxicillin trihydrat og cefalexin ikke i doseret stand eller i former eller pakninger til detailsalg med oprindelse i Indien, i det følgende benævnt "den pågældende vare", som i øjeblikket tariferes under KN-kode ex 2941 10 10, ex 2941 10 20 og ex 2941 90 00. Disse KN-koder angives kun til orientering.

3. Gældende foranstaltninger

De gældende foranstaltninger er en endelig antidumpingtold indført ved Rådets forordning (EF) nr. 2164/98, i henhold til hvilken import til Fællesskabet af visse bredspektrede antibiotika med oprindelse i Indien, herunder også dem, der fremstilles af ansøgeren, pålægges en endelig antidumpingtold på 14,6 % med undtagelse af en række specifikt anførte firmaer, som pålægges en individuel toldsats.

4. Årsagerne til den fornyede undersøgelse

Ansøgeren hævder, at den ikke blev undersøgt i den undersøgelsesperiode, der lå til grund for antidumpingforanstaltningerne, dvs. perioden fra den 1. juli 1996 til 30. juni 1997, i det følgende benævnt "den oprindelige undersøgelsesperiode", af andre årsager end manglende samarbejdsvilje. Ansøgeren påstår, at den ikke eksporterede den pågældende vare til Fællesskabet i løbet af den oprindelige undersøgelsesperiode, og at den ikke er forretningsmæssigt forbundet med nogen af de eksporterende producenter af den pågældende vare, som er omfattet af de gældende antidumpingforanstaltninger.

På baggrund af ovenstående har ansøgeren anmodet om, at der fastsættes en individuel toldsats.

5. Ansøgningsprocedure

De producenter i Fællesskabet, der vides berørt af sagen, er blevet underrettet om ovenstående anmodning og har haft lejlighed til at fremsætte bemærkninger hertil. Der er ikke modtaget nogen bemærkninger.

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en fremskyndet fornyet undersøgelse, og den indleder derfor en sådan undersøgelse i henhold til artikel 20 i grundforordningen.

a) Spørgeskemaer

Kommissionen sender ansøgeren et spørgeskema for at få de oplysninger, den skal bruge til sin undersøgelse, og kan anmode andre berørte parter om relevante oplysninger.

b) Indsamling af oplysninger og afholdelse af høringer

Interesserede parter, som kan påvise, at de sandsynligvis vil blive berørt af undersøgelsesresultatet, opfordres til at tilkendegive deres synspunkter skriftligt og indsende besvarede spørgeskemaer, jf. meddelelsens punkt 5a, eller andre relevante oplysninger. Disse oplysninger og dokumentationen herfor skal være Kommissionen i hænde inden for den frist, der er fastsat i denne meddelelses punkt 6a.

Kommissionen kan desuden høre interesserede parter mundtligt, hvis de i deres anmodning herom kan påvise, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6b.

6. Frister

a) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

b) Høringer

Interesserede parter kan ligeledes anmode om at blive hørt af Kommissionen inden for samme frist på 40 dage.

7. Skriftlige redegørelser, besvarelser af spørgeskema og korrespondance

Alle bemærkninger og anmodninger fra interesserede parter indgives skriftligt (elektronisk format må ikke anvendes, medmindre andet er angivet) med angivelse af den pågældende parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

Kontor: J-79 - 5/16 B - 1049 Bruxelles Fax (32-2) 295 65 05 Telex: COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Konstateres det, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 288 af 21.10.1997, s. 1.

(2) EFT L 305 af 7.11.2002, s. 4.

(3) EFT L 273 af 9.10.1998, s. 1.